นิกเกอิปิดร่วง 234.13 จุด เหตุเยนแข็งฉุดหุ้นส่งออก
นิกเกอิปิดร่วง 234.13 จุด เหตุเยนแข็งฉุดหุ้นส่งออก
13 พ.ค. 2559

ดัชนีนิกเกอิตลาดหุ้นโตเกียวปิดร่วงลงในวันนี้ โดยดัชนีนิกเกอิปิดร่วงลง 234.13 จุด หรือ 1.41% แตะที่ 16,412.21 จุดเนื่องจากการแข็งค่าของเงินเยนได้ฉุดหุ้นกลุ่มส่งออกร่วงลง นอกจากนี้ นักลงทุนยังได้เทขายทำกำไรหลังจากดัชนีนิกเกอิทะยานขึ้นในช่วง 4 วันทำการที่ผ่านมา
โบรกเกอร์กล่าวว่า นักลงทุนจับตาดูความเคลื่อนไหวของเงินเยนอย่างใกล้ชิด หลังจากที่นายทาโร อาโสะ รัฐมนตรีคลังญี่ปุ่นได้ออกมาย้ำเมื่อช่วงต้นสัปดาห์ที่ผ่านมาว่า รัฐบาลอาจจะเข้าแทรกแซงตลาดปริวรรตเงินตรา อันเนื่องมาจากเงินเยนแข็งค่าขึ้นอย่างต่อเนื่องในช่วงที่ผ่านมา
หุ้นกลุ่มส่งออกร่วงลงเนื่องจากการแข็งค่าของเงินเยน โดยหุ้นซูซูกิ มอเตอร์ ปรับตัวลง 4% และหุ้นฮิตาชิ คอนสตรัคชัน ร่วงลง 3% และหุ้นมิตซูบิชิ มอเตอร์ ร่วงลง 1.7% จากรายงานข่าวที่ว่า นิสสัน มอเตอร์ จะเข้าซื้อหุ้นในมิตซูบิชิ มอเตอร์ส ขณะที่หุ้นนิสสัน พุ่งขึ้น 4.1%         